Un om di inzegn straordenari
Pre Josef Marchet, cjalât di distance rispiet ae sô ete, al somee pardabon un inteletuâl dal Rinassiment rivât fintremai tal biel mieç dal Nûfcent.
Cun di fat, personalitât, preparazion e interès lu fasin une figure poliedriche cun visions sui problemis e capacitât di frontâju che a jerin inedits in chê volte e ancjemò di grant interès cumò. Indotorât te Universitât Catoliche di Milan, cuant che al tornà in Friûl al insegnà tal liceu dal seminari di Udin, po tai liceus Stellini e Bertoni e po al Percoto. Il fassiscj lu mandarin al confin, ma finide la vuere al tornà ferbint e, cun Felix Marchi, un miedi, al fondà tal 1946 il gjornâl La Patrie dal Friûl e al fasè di santul al grup leterari Risultive.
Al jere convint che la marilenghe si sarès salvade se e fos stade insegnade a scuele e, ancje par chest, si metè a fâ un lavoron che al publicà tant che Lineamenti di grammatica friulana, la sô opare plui grande dutun cul volum La scultura lignea in Friuli, che i critics lu considerin «fondamentâl».
Ma pre Marchet al preparà tancj altris “imprescj” par che i furlans no podessin dî di no vênt par coltâ la lôr identitât. Al publicà Uomini e tempi, ilustrazion critiche de vite e des oparis di 109 personaçs e notis su altris 773; al metè adun il materiâl che po al è deventât Le chiesette votive del Friuli, biel che su la Vita Cattolica al scriveve Lis predicjis dal muini, intervents li che no lis sparagnave a di nissun. Cun chei scrits ancje al compagnave, cirint di tignî tal troi che i pareve il plui just, une societât che tra i agns Cincuante e Sessante e scomençave a mudâ di corse ancje chenti. (A.L.)
fur_Latn fur_Latn fur_Latn fur_Latn fur_Latn